Boer oorleef plaasaanval ná geweer vassteek | Maroela Media
'n Boer van die Modimolle (Nylstroom)-omgewing het ter nouer nood aan die dood ontkom nadat 'n geweer wat tydens 'n plaasaanval op hom gerig is, vasgesteek het.
Helgard Botha (67) het aan Maroela Media gesê hy het Sondagaand omstreeks 18:00 op die rusbank gelê en televisie kyk toe hy 'n skuifdeur elders in die huis hoor oopgaan het. "Toe ek my kop oplig en oor die bank loer, kom die aanvaller om die hoek met 'n haelgeweer in sy hande. Die oomblik toe hy my sien, het hy die geweer op my gerig en die sneller getrek."
Die skoot kon egter nie afvuur nie en Botha het net 'n klikgeluid gehoor. Hy het sy vuurwapen, wat hy aan sy lyf dra, uitgeruk waarna die aanvaller agter 'n toonbank probeer skuil het. Volgens Botha kon hy hoor hoe die aanvaller die haelgeweer probeer herlaai het. Botha het toe met die rewolwer deur die toonbank geskiet. Die aanvaller het die vuurwapen laat val en gevlug waarna Botha hom agterna probeer sit het. Die gewonde aanvaller kon daarin slaag om te ontsnap.
Kol. Ronel Otto, woordvoerder van die polisie, het bevestig dat 'n saak van poging tot moord aanhangig gemaak is. Otto het ook gesê dat die haelgeweer wat in die plaasaanval gebruik is, dieselfde vuurwapen is wat 'n paar weke gelede op 'n plaas in die omgewing gesteel is.
Vossie Vosloo, 'n woordvoerder van die Spoorsnyers, 'n private veiligheidsmaatskappy, het aan Maroela Media gesê hulle het die aanvaller se bloedspoor ongeveer 100 m ver tot in die berg op die plaas gevolg. Daar het hulle 'n plek gekry waar die aanvaller gesit het – vermoedelik om sy wond te verbind, aangesien geen bloed verder gevind is nie. Volgens Vosloo is die misdaadtoneel deur lede van die publiek vertrap en daar kon dus nie veel leidrade gevind word nie.
Botha, wat al 20 jaar op die plaas woon, het gesê dit is nie die eerste keer dat sy plaas geteiken word nie. 'n Ruk gelede het aanvallers ook by 'n woonstel op die plaas ingebreek. Hy het ná die inbraak 'n mes op die plaas gevind.
"Ek dink die Liewe Vader sien om na my en beskerm my, maar ek is altyd paraat. Ons bly in Suid-Afrika en misdaad is aan die orde van die dag. Ek dink enige boer wat nie 'n vuurwapen by hom dra nie, is dwaas. Jy moet na jouself kyk," het hy gesê.
Mooi so!! Net jammer jou koeel ht hom ni noodlottig getref want wat soek hy daar anders om jou dood te sou skiet!! God is groot!! Bly jy is so paraat!!
Mooi man, jammer vir die kwes skoot
Maroela Media jammer dat julle my kommentaar verwyder. Antwoord dan net my vraag. Word die meeste aanvalle nie deur Robert Mugabe se mense wat skelm oor die grens gesluip het hier uitgevoer nie en was die kwaaddoener dan van plan om vir die boer water te wys toe hy die haelgeweer op hom gerig het.
Waarom gebruik die polisie nie spoorsnyhonde in gevalle soos hierdie nie?
Ek het nooit gesê, dat die ondersoek span die toneel vertrap het nie. Die ondersoek span (SAP lede) was profesioneel en het hul werk gedoen.
Die toneel is deur publiek/bure/vrywilligers vertrap wat kom help het na die aanval. Korregeer u aannames asb.